宿寶峰呈玉澗
作者：王柏
朝代：宋

paragraphs: 默成已仙去，北山久寂寞。
豈無愛山人，時時訪林薄。
心境不相當，丘壑自丘壑。
誰知百年後，秀氣纔有託。
的的盤溪孫，精光發河洛。
神龍躍天津，鞭霆駕飛雹。
相逢玉澗翁，筆底銀潢落。
江湖四十年，萬象恣描摸。
從游八九子，天才皆卓犖。
漲起十八灘，曹溪源一勺。
媿我局陋巷，瓢簞粗知樂。
遥望詩壇高，勢與芙蓉角。
掩旗仆金鼓，不敢事攻略。
弔古得名勝，盟府定虛爵。
派長竟先歸，白雲冒南岳。